**Duhovna obnova Župnijske Karitas Rovte v Grosupljem**

V soboto 13. 4. 2013 smo se člani ŽK Rovte odpravili v Grosuplje, kjer nas je pričakal župnik Janez Šket. Najprej nas je popeljal v župnijsko cerkev svetega Mihaela, kjer smo pozdravili vstalega Zveličarja in kjer nam je razložil pomen mozaika patra Marka Rupnika. Njegovi mozaiki zares nosijo globoko sporočilnost in simboliko. Nato so nas sprejele in pogostile članice njihove župnijske Karitas. Po kratkem pogovoru in kavi, smo sedli za mizo in poslušali bogat nagovor župnika Janeza. Spregovoril nam je o Jezusu, ki se je učencem prikazal ob Tiberijskem morju in vprašal Simona Petra ali ga ljubi, ter mu nato izročil skrb za božjo cerkev. Prav tako, kot so bili neodločni Petrovi odgovori, smo včasih neodločni tudi mi sami. Kot Peter, se tudi mi zavedamo svojih šibkosti, a Jezus nas kliče kljub temu. Želi pa našo privolitev, našo izpoved »ljubezni«preden nam izroči skrb za soljudi. Tudi mi se moramo biti pripravljeni popolnoma podariti, če želimo služiti potrebnim. Če bomo namreč delovali samo takrat ko nam bo lepo, ko nas bodo hvalili in izražali hvaležnost, se bomo kmalu »izpraznili« in ne bomo več pripravljeni pomagati drugim. Samo če je naša pomoč drugim kot odgovor na vprašanje:«Ali me ljubiš?« resnično iskren in iz resnične ljubezni, ki ne zahteva ničesar zase, potem se ne bomo nikoli utrudili pri našem delovanju.

Po dobrem kosilu je sledila še izmenjava izkušenj med obema župnijskima Karitas, nato se je oglasila še pesem. Tako smo se v sproščenem vzdušju razšli z upanjem, da se še snidemo in izmenjamo izkušnje.

Ob povratku proti domu smo se ustavili še v stolni cerkvi v Ljubljani in prisostvovali pogrebni maši škofa Gregorija Rožmana, ki se je po dolgih letih vrnil na domačo zemljo, med svoje ljudi.

Na koncu dneva smo čutili hvaležnost za lep dan, ki smo ga doživeli in z nalogo, da odgovorimo Jezusu in ljudem v stiski, na vprašanje:«Ali me ljubiš?«

 Tadeja Gnezda

Slike: Hieronim Kavčič